CELEX: 32017D0190
Language: el
Date: 2017-02-01 00:00:00
Title: Απόφαση (ΕΕ) 2017/190 της Επιτροπής, της 1ης Φεβρουαρίου 2017, με την οποία επιτρέπεται στη Γαλλία να παρεκκλίνει κατ' εφαρμογή του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου από ορισμένους κοινούς κανόνες ασφάλειας της αεροπορίας όσον αφορά την εγκατάσταση παρελκομένων [κοινοποιηθείσα υπό τον αριθμό C(2017) 458]

3.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 29/61
            
         ΑΠΌΦΑΣΗ (ΕΕ) 2017/190 ΤΗΣ ΕΠΙΤΡΟΠΉΣ
   της 1ης Φεβρουαρίου 2017
   με την οποία επιτρέπεται στη Γαλλία να παρεκκλίνει κατ' εφαρμογή του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου από ορισμένους κοινούς κανόνες ασφάλειας της αεροπορίας όσον αφορά την εγκατάσταση παρελκομένων
   
      
         [κοινοποιηθείσα υπό τον αριθμό C(2017) 458]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 14 παράγραφος 7,
   Εκτιμώντας τα ακόλουθα:
   
               (1)
            
            
               Η Γαλλία κοινοποίησε την πρόθεσή της να χορηγήσει παρέκκλιση από τους κοινούς κανόνες ασφάλειας της αεροπορίας για την εφαρμογή του κανονισμού (ΕΚ) αριθ. 216/2008 τους οποίους περιέχει ο κανονισμός (ΕΕ) αριθ. 1321/2014 της Επιτροπής (2). Σύμφωνα με το άρθρο 14, παράγραφος 7 του κανονισμού (ΕΚ) αριθ. 216/2008, η Επιτροπή εξέτασε την ανάγκη για την προτεινόμενη παρέκκλιση, και το επίπεδο προστασίας που προκύπτει από αυτήν, βάσει της σύστασης από τον Ευρωπαϊκό Οργανισμό Ασφάλειας της Αεροπορίας (εφεξής «ο Οργανισμός») της 24ης Σεπτεμβρίου 2015 (3).
            
         
               (2)
            
            
               Η προτεινόμενη παρέκκλιση την οποία κοινοποίησε η Γαλλία στις 24 Ιουλίου 2015 αφορά την M.A.501 του παραρτήματος I (Μέρος-M) του κανονισμού (ΕΕ) αριθ. 1321/2014, σύμφωνα με την οποία δεν επιτρέπεται η εγκατάσταση παρελκομένου σε αεροσκάφος, εκτός εάν έχει κατάλληλα διατεθεί σε υπηρεσία με το έντυπο 1 του EASA ή με ισοδύναμο έγγραφο.
            
         
               (3)
            
            
               Η προτεινόμενη παρέκκλιση αφορά την εγκατάσταση κινητήρων R755B2M σε αεροσκάφη YMF5C νηολογημένα στη Γαλλία. Τα αεροσκάφη αυτά κατασκευάζονται από την WACO Classic Aircraft Corporation που εδρεύει στις Ηνωμένες Πολιτείες της Αμερικής, η οποία είναι κάτοχος πιστοποιητικού εγκεκριμένου τύπου EASA.IM.A.055 του EASA και πιστοποιητικού παραγωγής αριθ. 328CE της FAA με το οποίο εγκρίνεται η παραγωγής του συγκεκριμένου τύπου αεροσκαφών. Οι κινητήρες R755B2M κατασκευάζονται από την AIR REPAIR που επίσης εδρεύει στις Ηνωμένες Πολιτείες της Αμερικής, η οποία είναι κάτοχος του πιστοποιητικού εγκεκριμένου τύπου EASA.E.092 του EASA. Η Air REPAIR προμηθεύει την WACO Classic Aircraft Corporation με κινητήρες της προς εγκατάσταση. Ωστόσο, επειδή η AIR REPAIR δεν διαθέτει ούτε έγκριση παραγωγής ούτε έγκριση σταθμού επισκευής FAA 145, δεν μπορεί συνεπώς να παραδίδει κινητήρες με έντυπο διάθεσης σε υπηρεσία σε άλλους πελάτες. Στις πληροφορίες που έλαβε ο Οργανισμός δηλώνεται ότι η AIR REPAIR δεν επιθυμεί να αποκτήσει ούτε έγκριση παραγωγής ούτε έγκριση από τον EASA σύμφωνα με το Μέρος-145.
            
         
               (4)
            
            
               Επειδή οι νέοι κινητήρες που παράγει η AIR REPAIR δεν μπορούν να παραδίδονται σε πελάτες με το έντυπο 1 του EASA ή με ισοδύναμο έγγραφο, οι γαλλικές αρχές εξήγησαν ότι η παρέκκλιση από την απαίτηση της M.A.501 είναι αναγκαία για να εξασφαλισθεί ότι ιδιοκτήτης αεροσκάφους YMF5C, ο οποίος προτίθεται να αγοράσει νέο κινητήρα P/N (Μοντέλο) R755B2M με αύξοντα αριθμό 17819, επιτρέπεται να εγκαταστήσει τους εν λόγω κινητήρες, στη Γαλλία, στο αεροσκάφος αυτό.
            
         
               (5)
            
            
               Οι γαλλικές αρχές εξήγησαν ότι μπορεί να επιτευχθεί ισοδύναμο επίπεδο προστασίας με άλλα μέσα. Τα μέσα αυτά συνίστανται στην απαίτηση να δηλώσει ο παραγωγός του αεροσκάφους ότι οι κινητήρες που πρόκειται να τοποθετηθούν είναι παρόμοιοι με εκείνους που θα τοποθετούσε στην οικεία γραμμή παραγωγής και στην απαίτηση οι εν λόγω κινητήρες να τοποθετούνται από ειδικευμένο προσωπικό και σύμφωνα με το εφαρμοστέο εγχειρίδιο συντήρησης του αεροσκάφους που περιέχει τις αναγκαίες πληροφορίες για την αφαίρεση και την εγκατάσταση των εν λόγω κινητήρων.
            
         
               (6)
            
            
               Με βάση τη σύσταση του EASA, που εκδόθηκε στις 24 Σεπτεμβρίου 2015, η Επιτροπή κρίνει ότι, με αυτά τα άλλα μέσα, είναι δυνατόν να επιτευχθεί ισοδύναμο επίπεδο προστασίας με εκείνο που επιτυγχάνεται με την εφαρμογή της M.A.501 του παραρτήματος I (Μέρος-M) του κανονισμού (ΕΕ) αριθ. 1321/2014. Συνεπώς, η Γαλλία θα πρέπει να έχει το δικαίωμα να χορηγήσει την προτεινόμενη παρέκκλιση.
            
         
               (7)
            
            
               Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, η απόφαση της Επιτροπής ότι κράτος μέλος μπορεί να χορηγήσει προτεινόμενη παρέκκλιση πρέπει να κοινοποιείται σε όλα τα κράτη μέλη, τα οποία θα έχουν επίσης το δικαίωμα να εφαρμόσουν το εν λόγω μέτρο. Συνεπώς, η παρούσα απόφαση απευθύνεται σε όλα τα κράτη μέλη. Η περιγραφή της παρέκκλισης, όπως και των συνημμένων όρων της, πρέπει να επιτρέπει σε άλλα κράτη μέλη να εφαρμόσουν το μέτρο αυτό όταν βρίσκονται στην ίδια κατάσταση, χωρίς να απαιτείται περαιτέρω απόφαση της Επιτροπής. Σύμφωνα με το άρθρο 15 παράγραφος 1 του κανονισμού (ΕΚ) αριθ. 216/2008, τα κράτη μέλη πρέπει να ανταλλάξουν πληροφορίες σχετικά με την εφαρμογή του μέτρου εφόσον το εφαρμόζουν, διότι η εφαρμογή αυτή μπορεί να έχει επιπτώσεις έξω από τα κράτη μέλη που χορηγούν την παρέκκλιση.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται στη Γαλλία να χορηγήσει εγκρίσεις παρέκκλισης από την M.A.501 του παραρτήματος I (Μέρος-M) του κανονισμού (ΕΕ) αριθ. 1321/2014 για τους ιδιοκτήτες αεροσκαφών YMF5C, παραγωγής WACO Classic Aircraft Corporation, οι οποίοι σκοπεύουν να αγοράσουν κινητήρες R755B2M και να τους εγκαταστήσουν στα αεροσκάφη τους, υπό τον όρο ότι ο κατασκευαστής των αεροσκαφών έχει δηλώσει ότι οι εν λόγω κινητήρες είναι παρόμοιοι με εκείνους που θα τοποθετούνταν στην οικεία γραμμή παραγωγής και υπό τον όρο ότι το εφαρμοστέο εγχειρίδιο συντήρησης του αεροσκάφους περιέχει τις αναγκαίες πληροφορίες για την αφαίρεση και την εγκατάσταση του κινητήρα.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Φεβρουαρίου 2017.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).
   
      (3)  Υπ;oθεση EASA 2015/87 — Σύσταση αριθ. FR/18/2015 — επιστολή EASA 2015 (D) 54366.